钦定古今图书集成/方舆汇编/职方典/第1277卷 > 永州府风俗考 府县志合载
## 钦定古今图书集成/方舆汇编/职方典/第1277卷 > 永州府风俗考 府县志合载

本府。〈零陵县附郭。〉

唐柳宗元《代韦刺史永州谢表》曰：“地极三湘，俗参百粤。左衽居椎髻之半，可耕乃石田之馀。” 柳宗元《道州学庙记》曰：“人无争讼。”

柳宗元《息壤记》曰：“其人鬼且禨。”

《柳集崔刺史志》曰：“惟是南楚，风浮俗鬼。”

刘禹锡曰：“潇湘间无土山，无浊水，民秉是气，往往清慧而文。”

曹中《永州谢表》曰：“家闲礼义而化易孚，地足渔樵而人乐业。”

宋晏殊《类要》曰：“俗尚弦歌。”

《掌禹锡壁记》曰：“北居越徼，俗兼蛮左。”

正月一日　，鸡鸣而起，进椒柏酒，饮桃汤，进屠苏酒，胶牙饧，下五辛盘，进敷于散，服却鬼丸，各进一鸡子，造桃板著户，谓之“仙木” ，贴画鸡户上悬草索于其上，插桃符其榜，百鬼畏之。又以钱贯系杖脚，回以投粪帚上，云“令如愿。”

正月七日　，以七种菜为羹，翦彩为人，或缕金箔为人，以贴屏风，亦戴之头鬓。又造华胜以相遗，登高赋诗。

立春　，悉翦彩为燕戴之，贴“宜春” 二字。

正月十五日　，作豆糜，加油膏其上，以祀户。先以杨枝插门，随以杨枝酒脯饮食及豆粥，插箸而祭之。其夕，迎紫姑以卜将来蚕桑，并占众事。正月　夜，多鬼鸟，度家家捶床打户，捩狗耳，灭灯烛以禳之。

正月未日　，夜以芦苣火照井祠中，则百鬼走。元日至于月晦　，并为酺聚饮食，士女泛舟，或临水宴乐。

春分　，民并种戒火草于屋上。有鸟如乌，先鸡而鸣，架架格格，民候此鸟则入田以为候。寒食　先一日，造饧大麦粥，斗鸡、镂鸡子、斗鸡子打球、秋千施钩之戏。

三月三日　，士民并出池沼间，为流杯饮。是日，取鼠麦麹汁，蜜和粉，谓之“龙舌拌” ，以厌时气。五月　俗称恶月，多禁忌。曝床荐席，及忌盖屋。五月五日　取《鸲鹆教》之语。

夏至　食粽。是日取菊为灰，以止小麦蠹。八月十四日　，民以露水点儿头额，名为“天灸” ，以厌疾叉。以锦彩为眼明囊，更相饷遗。

十月朔　，俗谓之“秦岁首。”

十二月八日　，谚云：“腊鼓鸣，春草生，村人并击细腰鼓，戴胡头及作金刚力士以逐疫。” 其日，并豚酒祀灶神。岁暮　，家家具肴蔌，诣宿岁之位，以迎新年，相聚酣饮，留宿岁饭，至新年十二日而去之，街衢以为去故纳新也。

祁阳县

“祁邑密迩衡岳，风气不齐，春或多雨而至夏则疏，夏或遇炎而至秋未杀。端午后始衣葛，重阳后始衣绵。四时之气，未有如其候者。” 然以视岭表蛮烟之瘴，雨苦雾蒸之域，则稍间矣。大抵蝮虺之所藏伏，林莽之所壅阏，在长沙，已苦卑湿，而零陵之区尤甚。非日高雾净，不出户庭，秋冬起恒欲晏卧，恒欲早，客于此者所宜节宣也。《东安县》。

唐曹中《永州谢表》云：“家娴礼义而化易孚，地足渔樵而人乐业。风俗淳朴，讼狱希简。东邑属永而界全，故风俗间同。但土瘠民贫，人浮于土，俗尚勤俭，人多朴实。男子自耕读外，类皆担负，妇女工纺绩以赡衣食，供赋税，服色不加饰，宴饮有常，以故岁无逋赋，子弟亦喜读书，半以单寒，辄废弦诵不无寥寥云。”

幅𢄙虽狭，与江华埒，然江华僻处山陬，有猺獞之扰，东安无是也。铁冶之利，易于植富，而农桑之蓄，旱涝无虞，尤称沃壤。乃货殖之子，挟赢奇而走四方，习为机械，浸淫于里闬，作奸犯科，居下讪上，不惮以身为尝者，种种不一云。

道州

郡邑之人多尚朴，不喜奸讼。昇平之世，故尝好攻儒业，闲礼义，弦诵之声不绝。而妇女辈皆勤织纴，无闲游者，虽膏粱富家，亦罕妆饰，所服唯木绵、练布而已。然俗尚巫鬼，崇淫祀，人有疾疠，多不信医药，辄召巫治之。富者率椎牛烹豚以奉鬼，即家无储粟者，亦多费，鸡鹜不恤。幸而愈，即归德于巫，不幸无效，即没不言，虽士夫家亦往往溺焉。又信阴阳。术家言“婚嫁多拘忌，悖礼教。属有亲丧，多久淹，其柩至不得葬者，以其觅风水、选年甲故也。妇人辈有中道失所天者，豪有力家多强委禽焉，至有配非其伦者。风俗之弊，一至于此。”

“郡俗，每遇献岁，则必绘桃符粘门神，更换一新，爆竹之声，彻夜不绝。元旦起，必饰新服，更相庆贺以为礼。元宵则张灯为乐。自初八日始，城内外皆家悬一灯，烂如天星。少年辈或挝鼓讴唱，有即讴里中俗谣者，有登场工梨园艳曲者，欢呼之声，竟通夕不少辍。妇女亦盛饰成群，出游观灯。” 时承平久，烽火无警，城门洞开不闭。今则稍不然矣。馀外之节，唯端阳、中秋最胜。每届期，里民皆竞渡龙舟为乐，今则或间为之。至遇清明、寒食前后，家家必具纸币牲醴，上丘陇祭祖先为额，例谓之“挂扫。” 其妇女间亦逐队以出野陌，哭新奠旧，纷纷如云，诚有如东门之所见者。此景至今亦尚未复也。父母斯民者，其尚有怀于富庶之休风，可乎？

郡俗，女将嫁前二三日，迎亲族妇女，然烛相伴，前一日则坐厅事中，彻夜歌声不绝，登车时乃止，其声细微，清越可听，此俗至今不改，然亦无。

甚害，独婿以娶妇之明日到女家一节，大可惩革。初入门，妇女皆围聚执杖以打，务令婿逐一拜家具什物之类，相哄以笑。或不如言，即击打无算，人排挤无避处。是日必厚著褚衣，以抵其杖，富者或家丁十馀辈拥护之乃免，不则有至委顿者。此俗之恶，万万宜革。此唯州俗为然，他属无是也。尝阅《酉阳杂俎》，亦载北魏婚礼打婿之俗，与此颇同。至于延唐邑人嫁女初入婿门时，将卸舆，街邻老少围观，竞以针扎竹头剌新妇为乐，至受痛难忍，两家父母皆不之禁，以为当然。可怪也。

宁远县

昔为帝舜过化之乡，濂溪汤沐之地，习俗相沿，朴意犹存。但地极三湘，界联百粤，而“左衽” 椎髻之众，潜据参处于山窈濛洞间，居民咸枕戈藉甲以待。大都有山泽陂塘之利，丝布鱼稻之饶，火耕水耨，食物常足。商贾工作，皆著本业，男女悉屏浮靡。乡之长者，多椎鲁厚重，耻言人过，子弟稍纵恣，辄以规检绳之。仕进能砥砺名节，山林时有遗逸，其行业足为后生典型。昔称“《春秋》来高贤接踵，故士多清慧，而文而犹以礼义相习者，盖庶几焉。”

永明县

地宜黍稻，民鲜啼饥，即贫甚者，亦重鬻子女。然偷窳不习作劳，故厚藏者寡疾病，不药而信巫。每岁七八月，远招猺獞，桴鼓笙笛，绕行罗拜，大类“蹛林” 之戏。重五竞渡，洽旬火炮烛天，酒肉相劳，不靳倾赀为剧。婚嫁往往愆期，临丧不废声乐，此其大较也。其最善者，同姓聚庐而居，推择长而老者用筦家政，墓田以供时祀，学田以劝子孙，犹存古风。柳子厚谓“民无争讼，俗尚韵歌” ，信有然矣。

江华县

江邑淳古，衣布帛而不文绣，食稻粱而不珍错，去奢从俭，此可风矣。但男女配耦，率不问年，且不行亲迎礼，称奠雁，甚至女流戏婿，新妇供宾，与道州等。男女授受不亲，其可无厚别乎？大抵习俗移人，贤者不免。风气之锢，丕变无因。移风易俗，是在君子矣。

新田县

永郡风俗代迁，三代以前，沦于荒服；汉、唐而后，人文渐著。宋、明递嬗，风化翔洽。民乐耕渔，士习弦诵，真不愧有虞氏过化之乡矣。然好巫信鬼，怠业寡积，婚姻多尚财帛，归妺每致愆期。虑嫁资而溺女，责聘礼而背盟。怨旷生衅，讼讦成仇。好合不终，职此之由也。卜葬酷信风水，拘忌年甲，甚而逾界寻龙，远年停柩。蔂“梩不掩，水火误投，谋子孙之福利，而羁父母之遗骸，仁人孝子，尚忍言哉！而尤无谓者，居丧不废声乐，崇尚浮屠，而桑门之梵呗，杂以俳优；有疾不亲药饵，惟事祷祝，而巫觋之牲酒，倍于参苓。济则归功于神，不济则委于命，士农共惑，所不可解也。乃若饮食衣服，尤为荡检逾闲，富贵作俑，轻薄效尤。” 防微杜渐，及此未晚也。。